**OBRAZLOŽENJE**

**Nacrta prijedloga odluke o izmjenama i dopunama Odluke o organizaciji i načinu naplate parkiranja u Gradu Zadru**

Gradsko vijeće Grada Zadra donijelo je dana 3. ožujka 2015. godine Odluku o organizaciji i načinu naplate parkiranja u Gradu Zadru, kojom su određene javne parkirališne površine, organizacija i način naplate parkiranja, te nadzor nad parkiranjem vozila na javnim parkiralištima s naplatom na području Grada Zadra.

Važećom Odlukom regulirane su, između ostalog, parkirne zone i cijene parkiranja za određena vremenska razbolja. Izmjenama i dopunama važeće Odluke predloženo je da se dosadašnje razdoblje naplate parkiranja, a koje se odnosi na vrijeme turističke sezone, od 1. srpnja do 1. rujna izmijeni na razdoblje od 15. lipnja do 15. rujna i time uskladi sa ostalim gradskim odlukama u kojima se navodi vrijeme turističke sezone.

Predložena cijena parkiranja u razdoblju od 15. lipnja do 15. rujna, iznosila bi;

* za I zonu 1 sat 15,00 kuna
* za II zonu 1 sat 15,00 kuna

osim na izdvojenom parkiralištu ispred autobusnog i željezničkog kolodvora gdje

cijena parkiranja iznosi 4,00 kune tijekom cijele godine.

Navedenim izmjenama i dopunama Odluke prati se potreba usklađivanja i uređivanja prometa u mirovanju u vrijeme kada je povećan intenzitet prometa vozila na našim cestama, a samim time povećana potražnja za parkiranjem, stoga se i predlaže usklađenje cijena jedino u ljetnom periodu, odnosno u vrijeme turističke sezone.